Ostavka egipatske vlade
Članovi kabineta podneli su ostavku vladajućem vojnom savetu, u jeku smrtonosnih okršaja policije i pristalica demokratije
Demonstranti danas učvršćuju svoje položaje na prilazima Trgu Tahrir u Kairu i brane se od pripadnika bezbednosnih snaga koji pucaju na masu koja ih gađa kamenicama. Gnev prema šefu vladajućeg Vrhovnog saveta oružanih snaga, feldmaršalu Muhamedu Huseinu Tantaviju, danas se povećao, s obzirom da se povećava i broj žrtava trodnevnih sukoba. Improvizovane poljske ambulante su postavljene u središtu trga. Izdavač Hišam Kasem, u svojoj kancelariji pored Trga Tahrir, kaže da egipatske bezbednosne snage nisu u stanju da izađu na kraj sa situacijom. Portparol vojske je danas pravdao ofanzivu, objasnivši da protesti nanose štetu egipatskoj ekonomiji. Međutim, taktika nalik na ratnu je razbesnela demonstrante i još ih više okrenula protiv vojske, koja je početkom godine bila omiljena. Prelaz na civilnu vlast treba da počne za nedelju dana - parlamentarnim izborima. Međutim, tranzicija bi mogla da se produži sve do 2013. Neki strahuju da će vojska da iskoristi nasilje da još više produži situaciju. Izdavač Kasem nije saglasan sa tim. „ Nezvanična anketa među učesnicima protesta pokazuje da mnogi nameravaju da izađu na izbore. S obzirom na sadašnje nasilje, izgleda da demonstrantima i ne preostaje veliki izbor.